Hryðjuverkin í Lundúnum í morgun , þann 7. júlí 2005 , eru óafsakanleg . Slíkan verknað , sem bitnar á óbreyttum borgurum , er ekki hægt að réttlæta . Sem eðlilegt er fylltumst við óhug þegar fréttirnar bárust frá Lundúnum í morgun . Þegar þetta er skrifað síðla dags má lesa í vefútgáfum fjölmiðlanna að 33 manns séu látnir og hátt í þrjuhundruð manns særðir , margir alvarlega . Okkur verður hugsað til þessa fólks og til aðstandenda þess og við höfum áhyggjur af Íslendingum sem er búsettir eða á ferð í Lundúnum . Þetta eru eðlileg viðbrögð og þetta eru góð viðbrögð . Okkur stendur ekki á sama . Í vefútgáfu Morgunblaðsins í morgun er lítil frétt tímasett klukkan 10.39 : „ Lögregla hóf skothríð á um 1.000 mótmælendur í borginni Tíkrit , heimaborg Saddams , í Írak í dag . Fólkið mótmælti drápi á einum af helstu embættismönnum borgarráðsins , að sögn yfirvalda . Að minnsta kosti fjórir menn særðust . “ Flesta daga berast fréttir af sprengjutilræðum í Írak , 10 - 30 manns farast , og við tökum varla eftir því . Okkur finnst tíðindalaust af austurvígstöðvunum meðan ekki berast aðrar fréttir . Samkvæmt Iraq Body Count hafa að minnsta kosti 25 þúsund manns , sennilega miklu fleiri , látið lífið í Írak síðan George Bush og Tony Blair fyrirskipuðu innrás þar fyrir rúmum tveimur á árum með fulltingi Halldórs Ásgrímssonar og annarra peða í heimsvaldaskákinni . Þessir herramenn geta ekki firrt sig ábyrgð á hryðjuverkum eins og þeim sem framin voru í Lundúnum í morgun . Ofbeldi kallar á ofbeldi . Þeir voru varaðir við því að innrásin í Írak yrði upphafið að langvarandi átökum og miklu blóðbaði og mundi kalla á hryðjuverk . En í hroka sínum hlustuðu þeir ekki á varnaðarorðin . Þeir tóku ekki mark á stjórnmálamönnum , fræðimönnum , talsmönnum mannúðarsamtaka og milljónum manna sem fóru út á göturnar um allan heim veturinn 2002 til 2003 til að mótmæla fyrirhugaðri innrás . Þessir menn koma ekki lengur saman nema í víggirtum köstulum meðan þúsundir lögreglumanna eru kallaðir út til að hafa hemil á tugþúsundum mótmælenda . Yfirgnæfandi meirihluti þessara mótmælenda er friðsamt fólk sem vill mótmæla því óréttlæti sem auðvald og heimsvaldastefna veldur um allan heim . Þetta er fólk sem ekki lætur sér á sama standa . Meðan valdamennirnir sitja á rökstólum í víggirtum köstulum verður almenningur fyrir barðinu á trufluðum hryðjuverkamönnum sem spanast upp af yfirgangi og hroka þessara valdamanna . Og þessir valdamenn reyna nú að tengja hryðjuverkin við þann almenning sem hefur lýst andúð sinni á athöfnum þeirra og stefnu á götum Edinborgar undanfarna daga . Því miður færa hryðjuverkamennirnir hinum vestrænu valdamönnum vopn í hendurnar , áróðursvopn og átyllu til að auka enn frekar eftirlit með almennum borgurum , skerða frelsi þeirra og herða stríðið gegn hryðjuverkum , stríð sem í raun er útþenslustríð , heimsvaldastríð og mun aldrei koma í veg fyrir hryðjuverk . Þvert á móti felst það sjálft í hryðjuverkum og mun kalla á enn meiri hryðjuverk og grafa enn frekar undan öryggi almennings . Hryðjuverk ber að fordæma , hvort sem þau er framin með ríkisreknum sprengjuflugvélum eða með sprengju sem laumað er um borð í neðanjarðarlestir og strætisvagna .